CELEX: 32004R2272
Language: mt
Date: 2004-12-22 00:00:00
Title: 2272/2004/KE: Regolament tal-Kunsill (KE) Nru 2272/2004 tat- 22 ta’ Diċembru 2004 li jestendi d-dazju anti-dumping definittiv impost bir-Regolament (KE) Nru 769/2002 fuq l-importazzjoni ta’ coumarin li toriġina fir-Repubblika Popolari taċ-Ċina għal importazzjonijiet ta’ coumarin li jiġu kkunsinnati mill-Indja jew mit-Tajlandja, kemm jekk ikunu dikjarati li joriġinaw fl-Indja jew fit-Tajlandja kif ukoll jekk le

31.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               96
            
         REGOLAMENT TAL-KUNSILL (KE) Nru 2272/2004
   tat-22 ta’ Diċembru 2004
   li jestendi d-dazju anti-dumping definittiv impost bir-Regolament (KE) Nru 769/2002 fuq l-importazzjoni ta’ coumarin li toriġina fir-Repubblika Popolari taċ-Ċina għal importazzjonijiet ta’ coumarin li jiġu kkunsinnati mill-Indja jew mit-Tajlandja, kemm jekk ikunu dikjarati li joriġinaw fl-Indja jew fit-Tajlandja kif ukoll jekk le
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea,
   Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar il-protezzjoni kontra importazzjonijiet li huma oġġett ta' dumping minn pajjiżi li m' humiex membri tal-Komunità Ewropea (1) (ir-“Regolament bażiku”), u b’mod partikolari l-Artikolu 13 tiegħu,
   Wara li kkunsidra l-proposta mressqa mill-Kummissjoni wara l-konsultazzjoni li saret mal-Kumitat Konsultattiv,
   Billi:
   A.   PROĊEDURA
   1.   Miżuri eżistenti
   
               (1)
            
            
               Wara reviżjoni ta’ skadenza, bir-Regolament (KE) Nru 769/2002 (2) (“ir-Regolament oriġinali”), il-Kunsill impona dazju definittiv anti-dumping ta’ EUR 3 479 għal kull tunnellata ta’ importazzjoni ta’ coumarin li taqa’ taħt il-kodiċi NM ex 2932 21 00 u li toriġina fir-Repubblika Popolari taċ-Ċina (“PRC”).
            
         2.   Talba
   
               (2)
            
            
               Fl-24 ta’ Frar 2004, il-Kummissjoni rċeviet talba skond l-Artikolu 13(3) tar-Regolament bażiku sabiex tinvestiga allegat ksur tal-miżuri anti-dumping imposti fuq importazzjoni ta' coumarin li joriġina fil-PRC (“it-talba”). It-talba tressqet mill-Kunsill Ewropew ta’ l-Industrija Kimika (CEFIC) (“l-applikant”) f’isem l-uniku produttur fil-Komunità.
            
         
               (3)
            
            
               It-talba allegat li kien hemm tibdil fix-xejra tal-kummerċ wara l-impożizzjoni ta’ miżuri anti-dumping fuq importazzjonijiet ta’ coumarin li joriġina fil-PRC, kif jidher minn żieda sinifikattiva fl-importazzjonijiet ta’ l-istess prodott mill-Indja u t-Tajlandja.
            
         
               (4)
            
            
               Kien allegat li din il-bidla fix-xejra tal-kummerċ kienet qed tibda mill-ġarr ta’ coumarin li joriġina mil-PRC permezz ta’ l-Indja u t-Tajlandja. Kien allegat ukoll li ma kienx hemm raġuni jew ġustifikazzjoni ekonomika suffiċjenti għal din il-prassi, għajr l-eżistenza tal-miżuri anti-dumping fuq importazzjoni ta’ coumarin li joriġina fil-PRC.
            
         
               (5)
            
            
               Fl-aħħar, l-applikant allega li l-effetti ta’ rimedju tal-miżuri anti-dumping eżistenti fuq coumarin li joriġina fil-PRC kienu qed jiddgħajfu kemm f’termini ta’ kwantitajiet u ta’ prezzijiet. Volumi sinifikattivi ta’ importazzjonijiet ta’ coumarin mill-Indja u t-Tajlandja dehru li ħadu post l-importazzjonijiet ta’ coumarin mil-PRC. Barra minn hekk, kien hemm biżżejjed evidenza li ż-żieda fl-importazzjonijiet saret bi prezzijiet li kienu ferm inqas mill-prezz mhux ta’ ħsara stabbilit fl-investigazzjoni li wasslet għall-miżuri eżistenti, u li d-dumping kien qed iseħħ f’rabta mal-valuri normali stabbiliti preċedentement għal coumarin li joriġina fil-PRC.
            
         3.   Bidu
   
               (6)
            
            
               Il-Kummissjoni bdiet investigazzjoni bir-Regolament (KE) Nru 661/2004 (3) (“ir-Regolament tal-bidu”) fl-allegat ksur tal-miżuri anti-dumping imposti fuq importazzjonijiet ta’ coumarin li joriġina fil-PRC f’importazzjonijiet ta’ coumarin kkunsinnati mill-Indja jew it-Tajlandja, kemm jekk ikunu ddikjarati li joriġinaw fl-Indja jew it-Tajlandja u kemm jekk ma jkunux u, skond l-Artikoli 13(3) u 14(5) tar-Regolament bażiku, ordnat lill-awtoritajiet tad-dwana biex jirreġistraw l-importazzjonijiet ta’ coumarin li jkunu kkunsinnati mill-Indja jew mit-Tajlandja, kemm jekk ikunu ddikjarati li joriġinaw fl-Indja jew it-Tajlandja u kemm jekk ma jkunux, li jaqgħu taħt il-kodiċi NM ex 2932 21 00 (kodiċi TARIC 2932210011 u 2932210015), mid-9 ta’ April 2004. Il-Kummissjoni avżat lill-awtoritajiet tal-PRC, ta’ l-Indja u tat-Tajlandja bil-bidu ta’ l-investigazzjoni.
            
         4.   Investigazzjoni
   
               (7)
            
            
               Il-Kummissjoni avżat uffiċjalment lill-awtoritajiet tal-PRC, ta’ l-Indja u tat-Tajlandja, lill-produtturi/esportaturi, lill-importaturi fil-Komunità li huwa magħruf li huma konċernati u lill-applikant bil-bidu ta’ l-investigazzjoni. Intbagħtu kwestjonarji lill-produtturi/esportaturi fil-PRC u fl-Indja (ma kien hemm l-ebda produtturi magħrufa mit-Tajlandja), kif ukoll lill-importaturi fil-Komunità msemmija fit-talba jew magħrufa mill-Kummissjoni mill-investigazzjoni li wasslet għall-impożizzjoni tal-miżuri eżistenti. Il-partijiet interessati ngħataw l-opportunità li jwasslu l-fehmiet tagħhom bil-miktub u li jitolbu seduta fi ħdan il-limitu ta’ żmien stabbilit fir-Regolament tal-bidu. Il-partijiet kollha kienu infurmati li n-nuqqas ta’ kooperazzjoni tista’ twassal għall-applikazzjoni ta’ l-Artikolu 18 tar-Regolament bażiku u s-sejbiet isiru fuq il-bażi tal-fatti disponibbli.
            
         
               (8)
            
            
               L-ebda produttur jew esportatur fil-PRC jew fit-Tajlandja ma wieġeb il-kwestjonarju. Tweġibiet għall-kwestjonarju fil-limiti ta’ żmien preskritti kienu rċevuti minn produttur ta’ l-esportazzjoni fl-Indja u minn importatur fil-Komunità. Il-Kummissjoni wettqet żjara ta’ verifika fil-post ta’ dan il-produttur li jesporta Indjan:
               
                           —
                        
                        
                           Atlas Fine Chemicals Pvt. Ltd, Nasik, l-Indja
                        
                     
         5.   Perjodu ta’ investigazzjoni
   
               (9)
            
            
               Il-perjodu ta’ investigazzjoni kopra l-perjodu mill-1 ta’ April 2003 sal-31 ta’ Marzu 2004 (“IP”). Id-data mis-sena 2000 sa tmiem l-“IP” kienet miġbura sabiex ikun mistħarreġ it-tibdil fix-xejra tal-kummerċ.
            
         B.   RIŻULTATI TA’ L-INVESTIGAZZJONI
   1.   Kunsiderazzjonijiet ġenerali/grad ta’ kooperazzjoni
   (a)   It-Tajlandja
   
               (10)
            
            
               L-ebda produttur jew esportatur ta’ coumarin fit-Tajlandja ma ppreżenta ruħu jew ikkoopera fl-investigazzjoni. B’hekk, is-sejbiet relatati ma’ l-esportazzjonijiet ta’ coumarin ikkunsinnat mit-Tajlandja lejn il-Komunità kellhom isiru fuq il-bażi tal-fatti disponibbli skond l-Artikolu 18 tar-Regolament bażiku. Fil-bidu nett ta’ l-investigazzjoni, l-awtoritajiet tat-Tajlandja kienu ġew infurmati bil-konsegwenzi tan-nuqqas ta’ kooperazzjoni, kif imniżżel fl-Artikolu 18(6) tar-Regolament bażiku.
            
         (b)   L-Indja
   
               (11)
            
            
               Ikkoopera produttur ta’ l-esportazzjoni fl-Indja, Atlas Fine Chemicals Pvt. Ltd, L-Indja (“Atlas”), li jirrappreżenta iktar minn 90 % fil-volum u l-valur ta’ l-importazzjonijiet totali ta’ coumarin mill-Indja matul l-IP.
            
         
               (12)
            
            
               Fit-tweġiba tal-kwestjonarju tiegħu, Atlas kien iddikjara li l-ebda waħda mill-kumpanniji relatati tiegħu m’hi involuta, direttament jew indirettament, fin-negozju u l-manifattura ta’ coumarin. Madankollu, iż-żjara ta’ verifika wriet li Atlas għandu żewġ kumpanniji relatati fl-Indja: Monolith Chemicals Pvt. Ltd. u Aims Impex Pvt. Ltd. li jimpurtaw coumarin li joriġina mil-PRC lejn l-Indja u li imbagħad ibiegħu l-prodotti impurtati lill-Atlas.
            
         (ċ)   Il-PRC
   
               (13)
            
            
               L-ebda produttur jew esportatur Ċiniż ma kkoopera fl-investigazzjoni.
            
         
               (14)
            
            
               Kien intqal b’mod ċar lil dawn il-kumpanniji li n-nuqqas ta’ kooperazzjoni jista’ jwassal għall-applikazzjoni ta’ l-Artikolu 18 tar-Regolament bażiku. Kienu wkoll infurmati bil-konsegwenzi tan-nuqqas ta’ kooperazzjoni.
            
         2.   Il-prodott ikkonċernat u l-prodott simili
   
               (15)
            
            
               Il-prodott ikkonċernat mill-allegat ksur huwa, kif definit fir-Regolament oriġinali, coumarin li preżentement huwa klassifikabbli taħt il-kodiċi NM ex 2932 21 00. Il-coumarin huwa trab abjad kristallin b’riħa karatteristika ta’ ħuxlief li jkun għadu kemm inħasad. L-użi ewlenin tiegħu huma bħala aroma kimika u bħala sustanza fissativa fil-preparazzjoni ta’ komposti tal-fwieħa, liema komposti jintużaw fil-produzzjoni ta’ deterġenti, kosmetiċi u fwejjaħ fini.
            
         
               (16)
            
            
               Il-coumarin jista’ jiġi manifatturat bis-saħħa ta’ żewġ proċessi ta’ produzzjoni differenti: ir-rotta Phenol li tinvolvi reazzjoni Perkin u r-rotta o-Cresol li tinvolvi reazzjoni Rasching. Madankollu, il-coumarin prodott minn dawn iż-żewġ proċessi għandu l-istess karatteristiċi bażiċi fiżiċi u kimiċi u l-istess użi.
            
         
               (17)
            
            
               Fuq il-bażi ta’ l-informazzjoni miġbura matul l-investigazzjoni mill-uniku prodottur Indjan li kkoopera u fin-nuqqas ta’ kooperazzjoni minn xi produttur Indjan ieħor u minn xi partijiet oħra fit-Tajlandja, wieħed għandu jikkonkludi, fin-nuqqas ta’ kull evidenza kuntrarja, li l-coumarin esportat lejn il-Komunità mil-PRC u l-coumarin ikkunsinnat mill-Indja u t-Tajlandja għandhom l-istess karatteristiċi fiżiċi u kimiċi u l-istess użi. Huma għalhekk meqjusa bħala prodotti simili fi ħdan it-tifsira ta’ l-Artikolu 1(4) tar-Regolament bażiku.
            
         3.   Bidla fix-xejra tal-kummerċ
   
               (18)
            
            
               Kif iddikjarat hawn fuq, it-tibdil fix-xejra tal-kummerċ kien allegat li qed jibda mill-ġarr permezz ta’ l-Indja u t-Tajlandja.
            
         It-Tajlandja
   
               (19)
            
            
               Billi l-ebda kumpannija Tajlandiża ma kkooperat fl-investigazzjoni, l-esportazzjonijiet mit-Tajlandja lejn il-Komunità kellhom ikunu stabbiliti fuq il-bażi tal-fatti disponibbli skond l-Artikolu 18 tar-Regolament bażiku. Id-data ta’ l-Eurostat, li kienet l-aktar tagħrif xieraq disponibbli, għalhekk intużat biex ikunu stabbiliti l-prezzijiet ta’ l-esportazzjoni mit-Tajlandja.
            
         
               (20)
            
            
               L-importazzjonijiet ta’ coumarin mit-Tajlandja żdiedu minn 0 tunnellati fl-2000 għal 211 tunnellata fl-IP. Dawn l-importazzjonijiet mit-Tajlandja bdew f’Ottubru 2001, ftit xhur wara l-bidu tar-reviżjoni ta’ skadenza mitmuma fl-2002 (“l-investigazzjoni preċedenti”), meta ma setax ikun eskluż li l-miżuri imposti bir-Regolament tal-Kunsill (KE) Nru 600/96 tal-25 ta' Marzu 1996 li jimponi dazju anti-dumping definittiv fuq l-importazzjoni ta coumarin li jkun ġej mir-Repubblika Popolari taċ-Ċina (4) setgħu jinżammu. Is-sehem ta’ l-importazzjonijiet ikkunsinnati mit-Tajlandja fil-volum totali ta’ importazzjonijiet ta’ coumarin lejn il-Komunità żdied minn 0 % fl-2000 għal 50 % fl-IP, waqt li s-sehem ta’ importazzjonijiet ta’ coumarin lejn il-Komunità mil-PRC baqa’ stabbli f’7 % matul l-istess perjodu. Barra minn hekk, statistiċi Ċiniżi ta’ l-esportazzjoni fil-livell tal-kodiċi NM juru li matul l-istess perjodu l-esportazzjonijiet ta’ coumarin mil-PRC lejn it-Tajlandja żdiedu b’mod sostanzjali minn 1 tunnellata fl-2000 għal 270 tunnellata fl-IP. Ġie wkoll innutat li l-importazzjoni mit-Taljandja ikkumpensat, sa ċertu punt, għat-tnaqqis fl-importazzjoni mil-PRC minn mindu l-miżuri ġew oriġinarjament imposti mir-Regolament (KE) Nru 600/96.
            
         
               (21)
            
            
               Fin-nuqqas ta’ kooperazzjoni u ta’ evidenza kuntrarja, wieħed jista’ jikkonkludi li kien hemm bidla fix-xejra tal-kummerċ bejn il-PRC, it-Tajlandja u l-Komunità mill-2000 għall-IP li bdiet mill-ġarr ta’ coumarin li joriġina fil-PRC permezz tat-Tajlandja.
            
         L-Indja
   
               (22)
            
            
               Is-sehem ta’ l-importazzjonijiet kunsinnati mill-Indja fil-volum totali ta’ importazzjonijiet ta’ coumarin lejn il-Komunità żdied minn 11 % fl-2000 għal 35 % fl-IP, waqt li s-sehem ta’ importazzjonijiet ta’ coumarin lejn il-Komunità mil-PRC baqa’ stabbli għal 7 % matul l-istess perjodu. Iktar minn hekk, statistiċi Ċiniżi ta’ l-esportazzjoni fil-livell tal-kodiċi NM urew li matul l-istess perjodu l-esportazzjoni ta’ coumarin mil-PRC lejn l-Indja żdiedet b’mod sostanzjali minn 88 tunnellata fl-2000 għal 687 tunnellata fl-IP. Ġie wkoll innutat illi l-importazzjoni mill-Indja ikkumpensat, sa ċert punt, għat-tnaqqis fl-importazzjoni mil-PRC minn mindu l-miżuri ġew oriġinarjament imposti bir-Regolament (KE) Nru 600/96.
            
         (a)   Il-produttur ta’ l-esportazzjoni li kkoopera fl-Indja
   
               (23)
            
            
               Atlas kompliet iżżid, b’mod sostanzjali u kontinwu, l-esportazzjoni tagħha lejn il-Komunità minn 100 (5) fis-sena finanzjarja (“FY”) 2000/2001 (6) għal 1 957 fl-IP. Waqt l-istess perjodu, Atlas żiedu sostanzjalment ix-xiri tal-coumarin li joriġina mil-PRC minn 100 fil-FY 2000/2001 għal 1 411 fl-IP. Huwa għalhekk konkluż illi Atlas iddeċidew li jimportaw il-coumarin ta’ oriġini Ċiniża, u wara modifika żgħira, jerġgħu jesportawh lejn il-Komunità u b’hekk iżidu sostanzjalment is-sehem ta’ l-importazzjoni kkunsinnata mill-Indja lejn il-Komunità.
            
         (b)   Kumpanniji li ma kkooperawx
   
               (24)
            
            
               It-talba semmiet produttur ieħor fl-Indja. F’dak li għandu x’jaqsam ma’ din il-kumpannija li ma kkooperatx, kif ukoll kull produttur ieħor li jista’ jkun li jeżsiti iżda li għażel li ma jikkooperax, il-volum u l-valur ta’ l-esportazzjoni tagħha kellu jkun stabbilit fuq il-bażi tal-fatti disponibbli skond l-Artikolu 18 tar-Regolament bażiku. Id-data ta’ l-Eurostat, li kienet l-iktar informazzjoni xierqa disponibbli, kienet għalhekk użata biex jkunu stabbiliti l-prezzijiet u l-kwantitajiet ta’ l-esportazzjoni tal-kumpanniji li ma kkooperawx. Fuq dik il-bażi, instab li l-importazzjonijiet tal-kumpanniji li ma kkooperawx naqsu xi ftit. Iktar minn hekk, għandu jingħad li l-importazzjonijiet tal-kumpanniji li ma kkooperawx kienu jirrapreżentaw biss 4-7 % (7) fil-volum u l-valur ta’ l-importazzjonijiet totali ta’ coumarin lejn l-Indja matul l-IP. Minħabba n-nuqqas ta’ kooperazzjoni u s-sehem żgħir mis-suq tal-kumpanniji li ma kkooperawx, instab li l-informazzjoni disponibbli għall-kumpanniji li ma kkooperawx ma kinitx tali li tinvalida s-sejbiet ta’ bidla fix-xejra tal-kummerċ.
            
         (ċ)   Konklużjoni għall-Indja
   
               (25)
            
            
               Fuq il-bażi tas-sejbiet ta’ hawn fuq, wieħed jikkonkludi li kien hemm bidla fix-xejra tal-kummerċ bejn l-Indja, il-PRC u l-Komunità mill-2000 għall-IP li bdiet mill-esportazzjoni mill-ġdid wara modifika żgħira tal-coumarin li joriġina fil-PRC permezz ta’ l-Indja mill-kumpannija li kkoperat u t-trasbord tal-coumarin li joriġina mil-PRC permezz ta’ l-Indja mill-kumpanniji li ma kkoperawx.
            
         4.   Raġuni jew ġustifikazzjoni ekonomika mhux suffiċjenti
   It-Tajlandja
   
               (26)
            
            
               F’dak li għandu x’jaqsam ma’ l-importazzjonijiet mit-Tajlandja, fin-nuqqas ta’ koooperazzjoni u ta’ kull evidenza kuntrarja, wieħed jikkonkludi li, minħabba li l-importazzjonijiet bdew xi xhur wara l-bidu ta’ l-investigazzjoni preċedenti, probabbilment biex tkun antiċipata xi impożizzjoni ġdida tal-miżuri preżenti anti-dumping, il-bidla fix-xejra tal-kummerċ bdiet mill-eżistenza ta’ miżuri anti-dumping iktar milli minn xi raġuni suffiċjenti oħra jew minn xi ġustifikazzjoni ekonomika fi ħdan it-tifsira ta’ l-Artikolu 13(1) tar-Regolament bażiku.
            
         L-Indja
   
               (27)
            
            
               Għall-produttur ta’ l-esportazzjoni Indjan li kkoopera, Atlas, instab li kien jimporta coumarin prodott permezz tar-rotta o-Cresol mil-PRC permezz ta’ żewġ kumpanniji Indjani relatati. Il-prodott impurtat kien jiġi ppurifikat aktar mill-Atlas u dan il-coumarin aktar ippurifikat kien ikun imbagħad jerġa’ jiġi esportat lejn il-Komunità. Fl-IP, il-volum ta’ coumarin suġġett għal dan il-proċess ta’ produzzjoni kien jirrappreżenta il-75 % (8) tal-volum tal-produzzjoni totali ta’ l-Atlas. Il-volum li jifdal ta’ 25 % (8) jirrappreżenta l-produzzjoni ġenwina tal-coumarin fl-Indja permezz tar-rotta Phenol. Peress li l-kodiċi NM iddikjarat għall-coumarin impurtat mil-PRC u dak iddikjarat għall-coumarin ippurifikat ulterjorment esportat mill-ġdid mill-Atlas lejn il-Komunità huwa l-istess, għandu għalhekk jiġi konkluż li ż-żewġ prodotti huma l-istess u għalhekk il-prodott esportat mill-ġdid lejn il-Komunità jżomm l-oriġni Ċiniża tiegħu.
            
         
               (28)
            
            
               Atlas stqarret li kodiċi NM huwa biss element indikattiv li jistabbilixxi l-oriġini ta’ prodott u l-purifikazzjoni ulterjuri tal-coumarin għandha titqies bħala l-aħħar fażi ta’ pproċċessar sostanzjali f’impriża mgħammra għal dan il-għan, bir-riżultat tal-manifattura ta’ prodott ġdid. Għalhekk, fil-fehma ta’ Atlas, il-coumarin ippurifikat ulterjorment mill-kumpannija għandu oriġini Indjana.
            
         
               (29)
            
            
               Instab li l-purifikazzjoni ulterjuri tal-coumarin, li huwa digà xieraq għall-industrija tal-kosmetiċi, ma tbiddilx l-oriġini ta’ dak il-coumarin.
            
         
               (30)
            
            
               Barra minn hekk, l-investigazzjoni kixfet li l-purifikazzjoni ulterjuri tal-coumarin ma tiswiex wisq u għalhekk ġie konkluż li dan il-proċess jikkonsisti biss minn modifika żgħira tal-coumarin sabiex titjieb il-purezza tiegħu u mhux sabiex jiġi manifatturat prodott ieħor. Fil-fatt, il-coumarin ipprufikat ulterjorment jaqa’ taħt id-definizzjoni tal-prodott ikkonċernat. Dan ma ġiex ikkontestat minn Atlas.
            
         
               (31)
            
            
               Atlas wkoll stqarrew li waqt il-valutazzjoni ta’ jekk l-ipproċessar tqiesx sostanzjali, il-valur tal-coumarin impurtat mil-PRC li ntilef waqt il-proċess ta’ purifikazzjoni ulterjuri għandu jitqies bħala spiża li toħroġ mill-proċess ta’ purifikazzjoni. Madankollu, wieħed jeħel il-valur tal-coumarin mitluf fil-proċess ta’ purifikazzjoni jinħass meta l-coumarin ta’ dan it-tip jinxtara. Għalhekk, ma jistax jitqies bħala spiża iġġenerata mill-proċess ta’ purifikazzjoni nnifsu.
            
         
               (32)
            
            
               Il-kumpannija żiedet ukoll li r-raġuni ewlenija għall-esportazzjoni ta’ coumarin li joriġina mil-PRC kienet n-nuqqas ta’ sigurtà minħabba r-riskju ta’ strajks fl-Indja. Madankollu, anke jekk ir-riskju ta’ strajks kien, bħala tali, meqjus li huwa ġustifikazzjoni possibbli għad-deċiżjonijiet ta’ kumpannija, l-istrajks jistgħu jinfluwenzaw iż-żewġ proċessi ta’ produzzjoni applikati mill-Atlas, i.e. il-produzzjoni ta’ coumarin Indjan permezz tar-rotta Phenol u l-purifikazzjoni ta’ coumarin permezz tar-rotta o-Cresol li joriġina fil-PRC. L-istrajks għalhekk ma jidhrux li huma ġustifikazzjoni suffiċjenti għall-fatt li l-porzjoni ta’ coumarin li joriġina fil-PRC u użata mill-Atlas fil-proċess ta’ produzzjoni żdiedet minn madwar 25 % fl-2000 għal iktar minn 70 % fl-IP (8).
            
         
               (33)
            
            
               Huwa għalhekk konkluż illi l-bidla fix-xejra tal-kummerċ ħarġet mill-eżistenza ta’ miżuri kontra d-dumping aktar milli min xi kawża jew ġustifikazzjoni ekonomika suffiċjenti fit-tifsira ta’ l-Artikolu 13(1) tar-Regolament bażiku.
            
         
               (34)
            
            
               F’dak li għandu x’jaqsam mal-kumpanniji fl-Indja li ma kkooperawx, l-esportazzjonijiet tagħhom naqsu wara l-FY 2001/2002, waqt li l-Atlas żiedet b’mod sostanzjali is-sehem tas-suq tagħha, imma minħabba l-kwantitajiet żgħar involuti, instab li dan ma jaffettwax is-sejba ta’ bidla fix-xejra tal-kummerċ.
            
         5.   Id-djufija ta’ l-effetti ta’ rimedju tad-dazju f’termini ta’ prezzijiet u/jew il-kwantitajiet tal-prodotti simili
   It-Tajlandja
   
               (35)
            
            
               Fuq il-bażi ta’ l-analiżi ta’ l-andament tal-kummerċ magħmula hawn fuq, instab li l-bidla fix-xejra tal-kummerċ ta’ l-importazzjonijiet tal-Komunità hija marbuta mal-fatt li kien hemm fis-seħħ miżuri anti-dumping. Filwaqt li importazzjonijiet dikjarati li joriġinaw fit-Tajlandja kienu assenti fis-suq tal-Komunità sa Ottubru 2001, huma ammontaw għal 211 tunnellata fl-IP. Dan il-volum irrappreżenta 30,7 % tal-konsum tal-Komunità matul l-IP ta’ l-investigazzjoni preċedenti.
            
         
               (36)
            
            
               L-investigazzjoni wriet li l-prezzijiet medji ta’ l-importazzjonijiet mit-Tajlandja kienu saħansitra inqas mill-prezzijiet ta’ importazzjonijiet mil-PRC fl-investigazzjoni preċedenti u għalhekk inqas mill-prezzijiet ta’ l-industrija tal-Komunità. Il-prezzijiet medji ta’ importazzjonijiet mit-Tajlandja kienu wkoll 20 % inqas mill-prezzijiet ta’ l-esportazzjoni taċ-Ċina matul l-IP ta’ l-investigazzjoni preżenti.
            
         
               (37)
            
            
               Fuq il-bażi ta’ dan ta’ hawn fuq, wieħed jikkonkludi li l-bidla fl-andament tal-kummerċ, flimkien mal-prezzijiet baxxi ħafna ta’ l-esportazzjonijiet mit-Tajlandja dgħajfu l-effetti ta’ rimedju tal-miżuri anti-dumping kemm f’termini ta’ kwantitajiet kif ukoll ta’ prezzijiet tal-prodotti simili.
            
         L-Indja
   
               (38)
            
            
               Fuq il-bażi ta’ l-analiżi ta’ l-andament tal-kummerċ magħmula hawn fuq, instab li l-bidla fix-xejra tal-kummerċ hija marbuta mal-fatt li kien hemm fis-seħħ miżuri anti-dumping. Filwaqt li importazzjonijiet kunsinnati mill-Indja kienu jirrapreżentaw biss il-11 % tal-volum totali ta’ importazzjonijiet ta’ coumarin fil-Komunità fl-2000, huma ammontaw għal 35 % fl-IP. Dan il-volum irrappreżenta 18-22 % (9) tal-konsum tal-Komunità matul l-IP ta’ l-investigazzjoni preċedenti.
            
         
               (39)
            
            
               L-investigazzjoni wriet li l-prezzijiet medji ta’ l-importazzjonijiet mill-Indja kienu saħansitra inqas mill-prezzijiet ta’ importazzjonijiet mil-PRC fl-investigazzjoni preċedenti u għalhekk inqas mill-prezzijiet ta’ l-industrija tal-Komunità. Il-prezzijiet medji ta’ importazzjonijiet mill-Indja kienu wkoll 14 % inqas mill-prezzijiet ta’ l-esportazzjoni taċ-Ċina matul l-IP ta’ l-investigazzjoni preżenti.
            
         
               (40)
            
            
               Fuq il-bażi ta’ dan ta’ hawn fuq, wieħed jikkonkludi li l-bidla fl-andament tal-kummerċ, flimkien mal-prezzijiet baxxi ħafna ta’ l-esportazzjonijiet mill-Indja dgħajfu l-effetti ta’ rimedju tal-miżuri anti-dumping kemm f’termini ta’ kwantitajiet kif ukoll ta’ prezzijiet tal-prodotti simili.
            
         
               (41)
            
            
               Atlas stqarrew li mhuwiex raġjonevoli li jitqabblu l-prezzijiet ta’ esportazzjoni Ċiniżi lill-Komunità fl-1994 (i.e. l-IP użat fl-investigazzjoni li wassal għall-impożizzjoni tal-miżuri oriġinali fl-1996) mal-prezzijiet ta’ l-esportazzjoni Indjani lill-istess suq illum, minħabba li għaxar snin għaddew bejn iż-żewġ IPs.
            
         
               (42)
            
            
               Madankollu, ir-realtà hija li l-prezzijiet ta’ l-esportazzjoni Indjani tqabblu mal-prezzijiet ta’ l-esportazzjoni Ċiniżi stabbiliti fl-IP tar-reviżjoni ta’ l-iskadenza konkluża fl-2002.
            
         6.   Evidenza ta’ dumping b’rabta mal-valuri normali stabbiliti preċedentement għall-prodotti simili
   It-Tajlandja
   
               (43)
            
            
               Sabiex jiġi ddeterminat jekk instabitx evidenza ta’ dumping fir-rigward tal-prodott ikkonċernat esportat lill-Komunità mit-Tajlandja waqt l-IP, id-data ta’ l-Eurostat intużat konformement ma’ l -Artikolu 18 tar-Regolament bażiku.
            
         
               (44)
            
            
               L-Artikolu 13(1) tar-Regolament bażiku jeħtieġ evidenza ta’ dumping f'relazzjoni mal-valur normali stabbilit qabel għal prodtti li huma l-istess jew inkella simili.
            
         
               (45)
            
            
               Biex ikun hemm paragun ġust bejn il-valur normali u l-prezz ta’ l-esportazzjoni, sar provvediment, fl-għamla ta’ aġġustamenti, għad-differenzi li jaffettwaw l-prezzijiet u l-kumparabbiltà tal-prezz. Dawn l-aġġustamenti saru skond l-Artikolu 2(10) tar-Regolament bażiku fir-rigward tal-ġarr u l-assigurazzjoni, fuq il-bażi tal-fatti bażiċi disponibbli i.e kif mogħtija fit-talba skond l-Artikolu 18 tar-Regolament bażiku.
            
         
               (46)
            
            
               Skond l-Artikoli 2(11) u 2(12) tar-Regolament bażiku, il-paragun bejn il-valur normali medju mwieżen kif stabbilit fl-investigazzjoni preċedenti u l-medja mwieżna tal-prezzijiet ta’ l-esportazzjoni matul l-IP ta’ din l-investigazzjoni, imfisser bħala perċentwali tal-prezz CIF fil-fruntieri tal-Komunità, dazju mhux imħallas, wera dumping għal importazzjonijiet ta’ coumarin lejn il-Komunità mit-Tajlandja. Il-marġni ta’ dumping li nstab, imfisser bħala perċentwali tal-prezz CIF fil-fruntieri tal-Komunità, dazju mhux imħallas, kien ta’ iktar minn 100 %.
            
         L-Indja
   
               (47)
            
            
               Sabiex ikun determinat jekk setgħetx tinstab evidenza fir-rigward tal-prodott ikkonċernat esportat lejn il-Komunità mill-Indja matul l-IP, intużaw il-prezzijiet ta’ l-esportazzjoni provduti mill-produttur Indjan li kkoopera u, għall-kumpanniji li ma kkooperawx, intużat id-data ta’ l-Eurostat skond l-Artikolu 18 tar-Regolament bażiku.
            
         (a)   Produttur ta’ l-esportazzjoni li kkoopera
   
               (48)
            
            
               Biex ikun hemm paragun ġust bejn il-valur normali u l-prezz ta’ l-esportazzjoni għall-Atlas, sar provvediment, fl-għamla ta’ aġġustamenti, għad-differenzi li jaffettwaw il-prezzijiet u l-kumparabbiltà tal-prezz. Dawn l-aġġustamenti saru skond l-Artikolu 2(10) tar-Regolament bażiku fir-rigward tat-trasport, assigurazzjoni, spejjeż ta’ ġarr u spejjeż periferali, ippakkjar u tisrif tal-munita, fuq il-bażi tad-data provduta mill-Atlas.
            
         
               (49)
            
            
               Skond l-Artikoli 2(11) u 2(12) tar-Regolament bażiku, il-paragun bejn il-valur normali medju mwieżen kif stabbilit fl-investigazzjoni preċedenti u l-medja mwieżna tal-prezzijiet ta’ l-esportazzjoni matul l-IP ta’ din l-investigazzjoni, imfisser bħala perċentwali tal-prezz CIF fil-fruntieri tal-Komunità, dazju mhux imħallas, wera dumping għal importazzjonijiet ta’ coumarin kunsinnati mill-Atlas. Il-marġni ta’ dumping li nstab, imfisser bħala perċentwali tal-prezz CIF fil-fruntieri tal-Komunità, dazju mhux imħallas, kien ta’ iktar minn 80 %.
            
         
               (50)
            
            
               Atlas stqarrew li t-tqabbil tal-valur normali medju ppeżat kif stabbilit fl-investigazzjoni preċedenti u l-medja ppeżata tal-prezzijiet ta’ l-esportazzjoni waqt l-IP ta’ din l-investigazzjoni wassal għal konklużjoni mhux korretta minħabba li d-differenza fiż-żmien bejn l-IP taż-żewġ investigazzjonijiet hija ta’ għaxar snin.
            
         
               (51)
            
            
               Madankollu, il-Kummissjoni ħadet id-data għall-valur normali medju ppeżat mir-reviżjoni ta’ skadenza li ġiet konkluża fl-2002 u għalhekk id-differenza fiż-żmien bejn l-IP taż-żewġ investigazzjonijiet hija ta’ sentejn biss. Dan huwa fi qbil mal-ħtiġiet ta’ l-Artikolu 13(1) tar-Regolament bażiku.
            
         (b)   Kumpanniji li ma kkooperawx
   
               (52)
            
            
               Biex ikun hemm paragun ġust bejn il-valur normali u l-prezz ta’ l-esportazzjoni għall-Atlas, sar provvediment, fl-għamla ta’ aġġustamenti, għad-differenzi li jaffettwaw l-prezzijiet u l-kumparabbiltà tal-prezz. Dawn l-aġġustamenti saru skond l-Artikolu 2(10) tar-Regolament bażiku fir-rigward tat-trasport, assigurazzjoni, spejjeż ta’ ġarr u spejjeż periferali, ippakkjar u tisrif tal-munita, fuq il-bażi tad-data provduta mill-Atlas.
            
         
               (53)
            
            
               Skond l-Artikoli 2(11) u 2(12) tar-Regolament bażiku, il-paragun bejn il-valur normali medju mwieżen kif stabbilit fl-investigazzjoni preċedenti u l-medja mwieżna tal-prezzijiet ta’ l-esportazzjoni matul l-IP ta’ din l-investigazzjoni, imfisser bħala perċentwali tal-prezz CIF fil-fruntieri tal-Komunità, dazju mhux imħallas, wera dumping għal importazzjonijiet ta’ coumarin lejn il-Komunità minn kumpanniji fl-Indja li ma kkooperawx. Il-marġni ta’ dumping li nstab, imfisser bħala perċentwali tal-prezz CIF fil-fruntieri tal-Komunità, dazju mhux imħallas, kien ta’ iktar minn 60 %.
            
         Ċ.   MIŻURI
   
               (54)
            
            
               Fid-dawl tas-sejba ta’ hawn fuq ta’ ksur fi ħdan it-tifsira ta’ l-Artikolu 13(1) tar-Regolament bażiku, il-miżuri anti-dumping eżistenti fuq importazzjonijiet tal-prodott ikkonċernat li joriġina fil-PRC għandhom ikunu estiżi għall-istess prodott kunsinnat mill-Indja u t-Tajlandja, kemm jekk dan ikun dikjarat li joriġina mill-Indja jew mit-Tajlandja u kemm jekk ma jkunx.
            
         
               (55)
            
            
               Id-dazju estiż għandu jkun dak stabbilit fl-Artikolu 1(2) tar-Regolament oriġinali.
            
         
               (56)
            
            
               Skond l-Artikoli 13(3) u 14(5) tar-Regolament bażiku, li jipprovdi li l-miżuri kollha li jiġu estiżi għandhom ikunu applikati għall-importazzjonijiet irreġistrati mid-data tar-reġistrazzjoni, id-dazju anti-dumping għandu jinġabar minn fuq l-importazzjonijiet ta’ coumarin kunsinnati mill-Indja u t-Tajlandja li jkunu daħlu fil-Komunità taħt ir-reġistrazzjoni imposta bir-Regolament tal-bidu. Madankollu, minħabba li l-prodott, min-natura tiegħu, jitħassar malajr, kif ukoll minħabba ċ-ċirkostanzi partikolari ta’ dan il-każ, ma kienx possibbli li jiġu segregati b’ċertezza l-operazzjonijiet marbuta mal-coumarin prodott ġenwinament fl-Indja minn dawk marbuta mal-coumarin importat miċ-Ċina, ippurifikat ulterjorment u aktar 'il quddiem esportat mill-ġdid lejn il-Komunità. B’riżultat ta’ dan, il-ġbir retroattiv tad-dazju anti-dumping fuq l-importazzjonijiet tal-coumarin ikkunsinnati mill-Indja m’għandhomx ikunu applikabbli għall-importazzjonijiet tal-coumarin esportat minn Atlas waqt il-perjodu ta’ reġistrazzjoni
            
         D.   TALBA GĦAL EŻENZJONI MIR-REĠISTRAZZJONI JEW MILL-ESTENSJONI TAD-DAZJU
   
               (57)
            
            
               L-uniku esportatur li kkoopera, Atlas, għamel talba għall-eżenzjoni mir-reġistrazzjoni u mill-mistennija miżuri anti-dumping estiżi, skond l-Artikolu 13(4) tar-Regolament bażiku.
            
         
               (58)
            
            
               L-investigazzjoni wriet li Atlas kienet kisret il-miżuri anti-dumping li kienu fis-seħħ; dan sar permezz ta' l-esportazzjoni mill-ġdid, wara modifika żgħira, tal-coumarin li joriġina mil-PRC. Instab ukoll li Atlas kienet esportat lejn il-Komunità coumarin prodott ġenwinament fl-Indja permezz tar-rotta Phenol (ara l-premessa 27) Skond l-Artikolu 13(4) tar-Regolament bażiku, il-fatt li Atlas kienet qed tqarraq bil-liġi jiskwalifikaha mill-kisba ta' eżenzjoni.
            
         E.   IMPENN
   
               (59)
            
            
               Madankollu, minħabba li l-prodott, min-natura tiegħu, jitħassar malajr, kif ukoll minħabba d-diffikultajiet li sabet Atlas waqt l-IP biex tiddistingwi l-prodotti manifatturati fl-Indja permezz tar-rotta Phenol u l-coumarin Ċiniż ippurifikat ulterjorment u esportat mill-ġdid lill-Komunità, huwa eċċezzjonalment meqjus xieraq li jiġi aċċettat impenn min-naħa ta’ Atlas, li bih il-kumpannija tbiegħ lill-Komunità il-coumarin ġenwinament prodott fl-Indja sa limitu kwantitattiv li jikkorispondi għal kwanitità ta’ prodott bħal dan mibjugħ lill-Komunità waqt l-IP. Il-coumarin mibjugħ taħt impenn bħal dan ma jkunx suġġett għall-ħlas tad-dazju estiż.
            
         
               (60)
            
            
               Dan l-impenn minn Atlas jista’ jiġi aċċettat mill-Kummissjoni permezz ta’ Deċiżjoni tal-Kummissjoni.
            
         
               (61)
            
            
               F’dan il-kuntest, Atlas ħadet l-impenn li tipprovdi l-Kummissjoni b’tagħrif dettaljat u regolari dwar l-esportazzjonijiet tagħha lejn il-Komunità, li jfisser li l-impenn jista’ jiġi kkontrollat b’mod effettiv mill-Kummissjoni.
            
         
               (62)
            
            
               Sabiex il-Kummissjoni tkun tista’ tikkontrolla aħjar li l-kumpannija tkun qed twettaq l-impenn li ħadet, kull meta t-talba għar-rilaxx għaċ-ċirkolazzjoni libera tiġi ppreżentata lill-awtorità tad-dwana rilevanti, l-eżenzjoni mid-dazju kontra d-dumping għandha tkun kundizzjonata għall-preżentazzjoni ta’ fattura kummerċjali li jkun fiha għallinqas l-elementi mniżżla fl-Anness. Dan il-livell ta’ tagħrif huwa meħtieġ ukoll għall-awtoritajiet tad-dwana sabiex jivverifikaw b' biżżejjed preċiżjoni li l-kunsinni jikkorispondu għad-dokumenti kummerċjali. Meta fattura bħal din ma tiġix ippreżentata, jew meta ma tikkorrispondix għall-prodott ippreżentat lid-dwana, ir-rata xierqa tad-dazju kontra d-dumping ikollha titħallas.
               Fid-dawl ta’ dan, l-offerta ta’ impenn hija għalhekk meqjusa aċċettabbli u l-kumpannija kkonċernata ġiet infurmata dwar il-fatti, il-kunsiderazzjonijiet u l-obbligi essenzjali li fuqhom hija bbażat l-aċċettazzjoni.
            
         
               (63)
            
            
               Jekk Atlas tikser l-impenn jew ikun hemm prova li l-impenn mhuwiex fattibbli, il-Kummissjoni tista’ tirtira l-aċċettazzjoni tagħha,
            
         ADOTTA DAN IR-REGOLAMENT:
   Artikolu 1
   1.   Id-dazju anti-dumping definittiv impost bir-Regolament (KE) Nru 769/2002 dwar importazzjonijiet ta’ coumarin, li jaqa’ taħt il-kodiċi NM ex 2932 21 00 li joriġina fir-Repubblika Popolari taċ-Ċina huwa hawnhekk estiż għal importazzjonijiet ta’ coumarin, li jaqgħu fi ħdan il-kodiċi NM ex 2932 21 00 kunsinnati mill-Indja jew mit-Tajlandja, kemm jekk dan ikun dikjarat li joriġina mill-Indja jew mit-Tajlandja kif ukoll jekk le (kodiċi TARIC 2932210011 u 2932210015).
   2.   Id-dazju estiż bil-paragrafu 1 ta’ dan l-Artikolu għandu jinġabar fuq l-importazzjonijiet irreġistrati skond l-Artikolu 2 tar-Regolament tal-Kummissjoni (KE) Nru 661/2004 u l-Artikoli 13(3) u 14(5) tar-Regolament (KE) Nru 384/96, bl-eċċezzjoni tal-merkanzija esportata minn Atlas Fine Chemicals Pvt Ltd., Debhanu Mansion, Nasik-Pune Highway, Nasik Road, MS 422 101, l-Indja (Kodiċi addizzjonali TARIC A579)
   3.   Minkejja l-paragrafu 1, id-dazju definittiv anti-dumping m’għandux japplika għall-importazzjonijiet maħruġa għaċ-ċirkolazzjoni libera skond l-Artikolu 2.
   4.   Id-disposizzjonijiet li hemm fis-seħħ dwar id-dazji doganali għandhom japplikaw.
   Artikolu 2
   1.   L-importazzjonijiet dikjarati għar-rilaxx għaċ-ċirkolazzjoni libera għandhom ikunu eżenti mid-dazju kontra d-dumping impost mill-Artikolu 1, dejjem jekk huma prodotti minn kumpanniji li l-Kummissjoni aċċettat impenji mingħandhom u l-ismijiet tagħhom huma mniżżla fid-deċiżjoni tal-Kummissjoni rilevanti, kif emendata minn żmien għall-ieħor, u li jkunu ġew importati fi qbil ma' dik id-Deċiżjoni.
   2.   L-importazzjonijiet imsemmija fil-paragrafu 1 se jkunu eżenti mid-dazju anti-dumping b’kundizzjoni li:
   
               (a)
            
            
               tkun preżentata fattura kumerċjali, li jkun fiha għallinqas l-elementi mniżżla fl-Anness, lill-awtoritajiet tad-dwana ta’ l-Istati Membri, malli tiġi preżentata d-dikjarazzjoni għar-rilaxx għaċ-ċirkolazzjoni libera; u
            
         
               (b)
            
            
               l-merkanzija dikjarata u preżentata lid-dwana tkun tikkorrispondi preċiżament mad-deskrizzjoni fuq il-fattura kummerċjali.
            
         Artikolu 3
   1.   It-talbiet għall-eżenzjoni mid-dazju estiż bl-Artikolu 1 għandhom isiru bil-miktub f’waħda mil-lingwi uffiċjali tal-Komunità u jridu jkunu ffirmati minn persuna awtorizzata li tirrappreżenta lill-applikant. It-talba trid tintbagħat fl-indirizz li ġej:
   
               Kummissjoni Ewropea
            
         
               Direttorat Ġenerali għall-Kummerċ
            
         
               Direttorat B
            
         
               Uffiċċju: J-79 05/17
            
         
               B — 1049 Brussell
            
         
               Fax (32 2) 295 65 05
            
         
               Telex COMEU B 21877.
            
         2.   Il-Kummissjoni, wara li tkun ikkonsultat lill-Kumitat Konsultattiv, tista’ tawtorizza, b’deċiżjoni, l-eżenzjoni ta’ merkanzija impurtata minn kumpanniji li għamlu talba bħal din mid-dazju estiż bl-Artikolu 1(1).
   Artikolu 4
   L-awtoritajiet tad-dwana qed ikunu hawhekk ordnati biex ma jissoktawx bir-reġistrazzjoni ta’ importazzjoni, stabbilita skond l-Artikolu 2 tar-Regolament tal-Kummissjoni (KE) Nru 661/2004.
   Artikolu 5
   Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu f’Il-Ġurnal Uffiċjali ta’ l-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 22 ta’ Diċembru 2004.
      
         
            Għall-Kunsill
         
         
            Il-President
         
         C. VEERMAN
      
   
   
      (1)  ĠU L 56, 6.3.1996, p. 1. Regolament kif emendat l-aħħar bir-Regolament (KE) Nru 461/2004 (ĠU L 77, 13.3.2004, p. 12).
   
      (2)  ĠU L 123, 9.5.2002, p. 1. Regolament kif emendat l-aħħar mir-Regolament (KE) Nru 1854/2003 (ĠU L 272, 23.10.2003, p. 1)
   
      (3)  ĠU L 104, 8.4.2004, p. 99.
   
      (4)  ĠU L 86, 4.4.1996, p. 1.
   
      (5)  Għal raġunijiet ta’ kunfidenzjalità, l-informazzjoni f'dan il-paragrafu ġiet indizjata.
   
      (6)  li tkopri l-perjodu mill-1 ta’ April ta’ sena waħda sal-31 ta’ Marzu tas-sena ta’ wara.
   
      (7)  Il-marġni huma mogħtija għal raġunijiet ta’ kunfidenzjalità.
   
      (8)  Għal raġunijiet ta’ kunfidenzjalità, mhix qed tingħata data preċiża.
   
      (9)  Il-marġni huma mogħtija għal raġunijiet ta’ kunfidenzjalità.
   
      ANNESS
      L-informazzjoni li ġejja għandha tiġi indikata fuq il-fattura kummerċjali li tkun qed takkumpanja il-bejgħ ta’ coumarin tal-kumpannija lejn il-Komunità li jkun suġġett għal-Impenn:
      
                  1.
               
               
                  L-intestatura “FATTURA KUMMERĊJALI LI TAKKUMPANJA MERKANZIJA SOĠĠETTA GĦAL IMPENN”
               
            
                  2.
               
               
                  Isem il-kumpannija msemmija fl-Artikolu 2(1) li tkun qed toħroġ il-fattura kummerċjali.
               
            
                  3.
               
               
                  In-numru tal-fattura kummerċjali
               
            
                  4.
               
               
                  Id-data tal-ħruġ tal-fattura kummerċjali.
               
            
                  5.
               
               
                  Il-kodiċi addizzjonali TARIC li taħtu l-merkanzija fuq il-fattura għandha tkun rilaxxata mid-dwana mal-fruntiera tal-Komunità.
               
            
                  6.
               
               
                  Id-dekrizzjoni eżatta tal-merkanzija, inkluż:
                  
                              —
                           
                           
                              In-numru tal-Kodiċi tal-Prodott (PCN) użat għall-għanijiet ta’ l-investigazzjoni u ta’ l-impenn,
                           
                        
                              —
                           
                           
                              deskrizzjoni sempliċi tal-merkanzija li tikkorispondi għall-PCN ikkonċernat (eż. PCN …),
                           
                        
                              —
                           
                           
                              in-numru tal-kodiċi tal-prodott tal-kumpannija (CPC) (jekk meħtieġ),
                           
                        
                              —
                           
                           
                              il-kodiċi NM,
                           
                        
                              —
                           
                           
                              il-kwantità (li għandha titniżżel f’ kg).
                           
                        
            
                  7.
               
               
                  Isem il-kumpannija li qed taġixxi bħala importatur fil-Komunità li liha tinħareġ direttament mill-kumpannija il-fattura kummerċjali li takkumpanja l-merkanzija soġġetta għal impenn.
               
            
                  8.
               
               
                  Isem l-uffiċjal tal-kumpannija li ħarġet il-fattura u din id-dikjarazzjoni ffirmata:
                  “Jien, hawn taħt iffirmat, niċċertifika li l-bejgħ għall-esportazzjoni diretta lill-Komunità Ewropea tal-merkanzija koperta minn din il-fattura qed isir fi ħdan il-firxa u skond it-termini ta' l-impenn offrut minn (kumpannija) u aċċettat mill-Kummissjoni Ewropea permezz tad-deċżjoni (NIŻŻEL IN-NUMRU). Niddikjara li l-informazzjoni provduta f’dan il-fattura hija kompleta u korretta.”